b'\n_START_ARTICLE_\nTaksifolin\n_START_SECTION_\nFarmakologija\n_START_PARAGRAPH_\nTaksifolin je v primerjavi z kvercetinom netoksi\xc4\x8den in nemutagen. Je eden najmo\xc4\x8dnej\xc5\xa1ih antioksidantov, ki se pojavljajo v naravi. Deluje kot potencialni kemopreventivni agens, tako da uravnava prepisovanje genov preko od ARE odvisnega mehanizma. Raziskave so pokazale, da naj bi taksifolin zavrl rast in razvoj tumorja ovarijskih celic. Inhibicija naj bi bila v mo\xc4\x8dni povezavi z odmerkom taksifolina. Raziskave so tudi pokazale antiproliferativne u\xc4\x8dinke derivatov taksifolina na tumor na dojki._NEWLINE_V \xc5\xa1tudiji taksifolina na fibroblaste so opazili, da taksifolin stimulira zdru\xc5\xbeevanje molekul kolagena v fibrile oz. vlakenca ter pove\xc4\x8da njihovo stabilnost .Razlog naj bi bil v tem, da se taksifolin zaradi svoje strukture (hidrofoben obro\xc4\x8d in zmo\xc5\xbenost tvorbe vodikovih vezi) vrine med strukturo fibrile in jo stabilizira._NEWLINE_Zaradi omenjene lastnosti bi se lahko pripravki iz taksifolina uporabljali za hitrej\xc5\xa1e celjenje ran, sintezo novih biokompatibilnih snovi in v kozmetiki.\n_START_SECTION_\nProtivnetni u\xc4\x8dinki\n_START_PARAGRAPH_\nProtivnetni u\xc4\x8dinki naj bi bila posledica delovanja taksifolina na zmanj\xc5\xa1anje kapilarne prepustnosti, zmanj\xc5\xa1anje aktivnosti mnogih encimskih sistemov, ki povzro\xc4\x8dajo vnetja in alergije ter zaviranje spro\xc5\xa1\xc4\x8danja histamina in drugih vnetnih posrednikov iz mastocitov in bazofilcev.\n_START_SECTION_\nProtektivni u\xc4\x8dinki na kapilare\n_START_PARAGRAPH_\nPrva odkrita snov, ki je stabilizirala prepustnost kapilar, je bila imenovana vitamin P. Kasneje se je izkazalo, da to ni vitamin, marve\xc4\x8d flavonoid. Flavonoid, zmanj\xc5\xa1ajo krhkost kapilar in pove\xc4\x8dajo mo\xc4\x8d kapilarnih sten, kar je ugodno, saj s tem deluje tudi vazoprotektivno (za\xc5\xa1\xc4\x8ditno delovanje na o\xc5\xbeilje). Pove\xc4\x8da odpornost kapilar in \xc5\xbeil na travmatske po\xc5\xa1kodbe zaradi radikalov. S tem se zmanj\xc5\xa1a tudi verjetnost tromboti\xc4\x8dnih dogodkov.\n_START_SECTION_\nPresnova\n_START_PARAGRAPH_\nEncim taksifolin 8-monooksigenaza upoorablja NADH, NADPH, H\xe2\x81\xba in O\xe2\x82\x82, da sintetizira 2,3-dihidrogosipetin, NAD\xe2\x81\xba, NADP\xe2\x81\xba in H\xe2\x82\x82O._NEWLINE_Encim levkocianidin oksigenaza uporabi levkocianidin, 2-oksoglutarat in O\xe2\x82\x82 za sintezo cis-dihidrokvercetina, trans-dihidrokvercetian (taksifolin), sukcinata, CO\xe2\x82\x82 in H\xe2\x82\x82O.'